तेलंगाना मुद्दे को लेकर एक हफ्ते से हड़ताल जारी  
तेलंगाना क्षेत्र में पिछले एक हफ्ते से जारी बेमियादी हड़ताल से हालात बिगड़ रहे हैं। इसमें सड़क परिवहन निगम के 50 हजार कर्मचारी भी शामिल हो गए हैं।
आंध्र प्रदेश के तेलंगाना क्षेत्र में पिछले एक हफ्ते से जारी बेमियादी हड़ताल से हालात बिगड़ रहे हैं। अब इस हड़ताल में सड़क परिवहन निगम के 50 हजार कर्मचारी भी शामिल हो गए हैं जिससे बस सेवा ठप हो गई है। साथ ही तेलंगाना समर्थकों ने वहां से गुजरने वाले तमाम हाइवे को बंद कर दिया है। इससे दक्षिण और उत्तर भारत के बीच अहम सड़क संपर्क टूट गया है। पहले से ही तेलंगाना के लाखों सरकारी कर्मचारी और टीचर एक हफ्ते से हड़ताल पर हैं।  वकील भी अदालतों का बहिष्कार करने लगे हैं। इससे सरकारी प्रशासन ठप पड़ा है और स्कूल−कॉलेज बंद हैं। सिगनेरी कोयलरी के 70 हज़ार कर्मचारियों के भी हड़ताल पर रहने से कोयले की खुदाई बंद है। कर्मचारियों का कहना है कि केन्द्र सरकार जब तक अलग तेलंगाना राज्य बनाने की घोषणा नहीं करती उनकी हड़ताल जारी रहेगी।